仙宮嶺
作者：鄒浩
朝代：宋

paragraphs: 曉雲生嶺端，遮日成清陰。
炎氛遽辟易，興逸安能禁。
仙宮風塵表，高高百千尋。
石路上曲折，健足猶難任。
綽約兩仙子，雙鬟坐沉吟。
巫覡意何許，門窗藤蔓深。
樵叟向我言，自古傳至今。
去州五十里，有峒鬰森森。
陶家李家女，年各勝巾衿。
恍惚若逢遇，相與登崎崯。
一朝作蟬脱，英魂不墜沉。
鄉人共祠之，彷彿來顧歆。
水旱禱輙應，民吏同所欽。
此宮乃行宮，春秋薦誠諶。
言已叟仙去，四望祛煩襟。
滎山直南聳，龍嶽山朝壬。
越王連佛子，密山秀孤岑。
回環萬峰巒，插雲皆玉簪。
滔滔兩川流，會合通梧潯。
漁舟糝木葉，城郭幾突黔。
虚徐韻長松，飛鳴集珍禽。
須臾烟靄青，遐邇浮祲祲。
變化紛見門，飲酒時一斟。
我罪貸五鼎，我軀重千金。
雖居瘴癘鄉，肯使瘴癘侵。
嚢衣完舊裾，匣劍存初鐔。
氣聽謝耳力，誰到無絃琴。
子期久冥漠，天地爲知音。
中和王度新，祈招詠愔愔。
賜環諒匪朝，聊以寫我心。